b'\n_START_ARTICLE_\nLlarga Marxa\n_START_SECTION_\nL\'Ex\xc3\xa8rcit Roig el 1934\n_START_PARAGRAPH_\nEncara que la traducci\xc3\xb3 literal del xin\xc3\xa8s Ch\xc3\xa1ng Zh\xc4\x93ng \xc3\xa9s \xe2\x80\x9cLlarga Marxa\xe2\x80\x9d, les publicacions oficials de la Rep\xc3\xbablica Popular Xina parlen de "la Llarga Marxa de l\'Ex\xc3\xa8rcit Roig" (xin\xc3\xa8s tradicional: \xe7\xb4\x85\xe8\xbb\x8d\xe9\x95\xb7\xe5\xbe\x81, xin\xc3\xa8s simplificat: \xe7\xba\xa2\xe5\x86\x9b\xe9\x95\xbf\xe5\xbe\x81, pinyin: H\xc3\xb3ngj\xc5\xabn Ch\xc3\xa1ngzh\xc4\x93ng). Normalment, la Llarga Marxa es refereix al trasllat del grup principal del Primer Ex\xc3\xa8rcit Roig, que inclo\xc3\xafa els l\xc3\xadders del Partit Comunista de la Xina, des de Yudu, a la prov\xc3\xadncia de Jiangxi, cap a Yan\'an a Shaanxi. En aquest sentit, la Llarga Marxa va durar des del 16 d\'octubre de 1934 fins al 19 d\'octubre de 1935. En un sentit m\xc3\xa9s ampli, la Llarga Marxa tamb\xc3\xa9 va incloure dues altres forces que es retiraven sota la pressi\xc3\xb3 del Kuomintang: el Segon Ex\xc3\xa8rcit Roig i el Quart Ex\xc3\xa8rcit Roig. La retirada de tots els ex\xc3\xa8rcits no va ser completa fins al 22 d\'octubre de 1936, quan les tres forces es van ajuntar a Shaanxi._NEWLINE_Les divisions de l\'"Ex\xc3\xa8rcit Roig dels Treballadors i Pagesos Xinesos" (\xe7\xb4\x85\xe8\xbb\x8d) rebien el seu nom segons les circumst\xc3\xa0ncies hist\xc3\xb2riques, de vegades de forma no consecutiva. Les unitats comunistes del principi sovint es formaven a partir de la deserci\xc3\xb3 de forces preexistents del Kuomintang, i mantenien les seves designacions originals. A l\'\xc3\xa8poca de la Llarga Marxa, moltes unitats petites s\'havien organitzat en tres grups unificats, el Primer Ex\xc3\xa8rcit Roig (\xe7\xb4\x85\xe4\xb8\x80\xe6\x96\xb9\xe9\x9d\xa2\xe8\xbb\x8d/\xe7\xba\xa2\xe4\xb8\x80\xe6\x96\xb9\xe9\x9d\xa2\xe5\x86\x9b/H\xc3\xb3ng Y\xc4\xab F\xc4\x81ngmi\xc3\xa0n J\xc5\xabn), el Segon Ex\xc3\xa8rcit Roig (\xe7\xb4\x85\xe4\xba\x8c\xe6\x96\xb9\xe9\x9d\xa2\xe8\xbb\x8d/\xe7\xba\xa2\xe4\xba\x8c\xe6\x96\xb9\xe9\x9d\xa2\xe5\x86\x9b/H\xc3\xb3ng \xc3\x88r F\xc4\x81ngmi\xc3\xa0n J\xc5\xabn) i el Quart Ex\xc3\xa8rcit Roig (\xe7\xb4\x85\xe5\x9b\x9b\xe6\x96\xb9\xe9\x9d\xa2\xe8\xbb\x8d/\xe7\xba\xa2\xe5\x9b\x9b\xe6\x96\xb9\xe9\x9d\xa2\xe5\x86\x9b/H\xc3\xb3ng S\xc3\xac F\xc4\x81ngmi\xc3\xa0n J\xc5\xabn). Algunes traduccions es refereixen a aquestes mateixes unitats com a "l\'Ex\xc3\xa8rcit Roig del Primer Front", "Ex\xc3\xa8rcit Roig del Segon Front", i "Ex\xc3\xa8rcit Roig del Quart Front", per distingir-los de les seves antigues divisions organitzatives. El Primer Ex\xc3\xa8rcit Roig es va formar a partir dels grups Primer, Tercer i Cinqu\xc3\xa8 del sud de Jiangxi sota el comandament de Bo Gu i Li De (nom adoptat per Otto Braun). Quan es va formar el Quart Ex\xc3\xa8rcit Roig sota Zhang Guotao a la frontera entre Sichuan i Shaanxi, a partir de diverses unitats m\xc3\xa9s petites, no hi havia cap nomenclatura est\xc3\xa0ndard dels ex\xc3\xa8rcits del Partit Comunista: a m\xc3\xa9s, durant la guerra civil xinesa, el control central dels diferents enclavaments separats controlats pels comunistes dins de la Xina era limitat. Despr\xc3\xa9s de l\'organitzaci\xc3\xb3 d\'aquestes dues forces principals, es va crear el Segon Ex\xc3\xa8rcit Roig a l\'est de Guizhou en unificar els grups Segon i Sis\xc3\xa8 de l\'ex\xc3\xa8rcit sota He Long i Xiao Ke. Un \xe2\x80\x9cTercer Ex\xc3\xa8rcit Roig" era dirigit per He Long, que va establir la seva \xc3\xa0rea central a la frontera entre Hunan i Hubei; cap a 1932, les seves forces van patir una derrota severa i l\'octubre de 1934 es van combinar amb el Sis\xc3\xa8 Cos de l\'Ex\xc3\xa8rcit dirigit per Xiao Ke per formar el Segon Ex\xc3\xa8rcit Roig. Els tres ex\xc3\xa8rcits mantindrien la seva designaci\xc3\xb3 hist\xc3\xb2rica com a Primer, Segon i Quart Ex\xc3\xa8rcits Roigs fins que les forces militars comunistes es van integrar en l\'Ex\xc3\xa8rcit Revolucionari Nacional, formant el Vuit\xc3\xa8 Ex\xc3\xa8rcit Expedicionari i el Nou Quart Ex\xc3\xa8rcit, durant la Segona Guerra Sinojaponesa entre 1937 i 1945.\n_START_SECTION_\nEl Primer Ex\xc3\xa8rcit Roig\n_START_PARAGRAPH_\nEls primers moviments de la retirada van ser endegats per forces dirigides per Fang Zhimin, travessant les l\xc3\xadnies del Kuomintang el juny de 1934. Encara que les tropes de Fang Zhimin van ser destru\xc3\xafdes al cap de poc temps, aquests moviments van sorprendre el Kuomintang, que tenia superioritat num\xc3\xa8rica respecte als comunistes i no esperava un atac contra el seu per\xc3\xadmetre fortificat._NEWLINE_Els primers moviments de tropes eren de fet una maniobra de diversi\xc3\xb3 per permetre que els l\xc3\xadders m\xc3\xa9s importants es retiressin de Jiangxi. El 16 d\'octubre de 1934, una for\xc3\xa7a de 130.000 soldats sota Bo Gu i Li De van atacar la l\xc3\xadnia de posicions del Kuomintang a prop de Yudu. M\xc3\xa9s de 86.000 soldats, 11.000 administratius i milers de bastaixos civils van aconseguir trencar el setge; la resta, b\xc3\xa0sicament soldats ferits o malalts, van continuar lluitant per guanyar temps despr\xc3\xa9s que la for\xc3\xa7a principal hagu\xc3\xa9s marxat, i despr\xc3\xa9s es van dispersar pel camp. Alguns membres importants del Soviet Xin\xc3\xa8s que es van quedar enrere foren capturats i executats pel Kuomintang despr\xc3\xa9s de l\'ocupaci\xc3\xb3 de Ruijin el novembre de 1934, incloent Qu Qiubai i el germ\xc3\xa0 m\xc3\xa9s petit de Mao Zedong, Mao Zetan._NEWLINE_Al principi, el Primer Ex\xc3\xa8rcit roig, que arrossegava dirigents del partit, documents, reserves de moneda i d\'altres pertinences de la Rep\xc3\xbablica Sovi\xc3\xa8tica Xinesa exiliada, va aconseguir travessar uns quants punts de control del Kuomintang mal defensats, travessant el riu Xinfeng i la prov\xc3\xadncia de Guangdong, al sud de Hunan i entrant a Guangxi. Al riu Xiang, Chiang Kai-shek havia refor\xc3\xa7at les defenses del KMT. En dos dies de lluita sagnant, el 30 de novembre i l\'u de desembre de 1934, l\'Ex\xc3\xa8rcit Roig va perdre m\xc3\xa9s de 40.000 tropes i tots els bastaixos civils, i encara hi havia l\xc3\xadnies defensives nacionalistes fortament defensades m\xc3\xa9s endavant. Les p\xc3\xa8rdues de vides i material despr\xc3\xa9s de la batalla del riu Xiang van afectar la moral de les tropes i van comen\xc3\xa7ar les desercions. Cap al 12 de desembre de 1934, durant una reuni\xc3\xb3 de l\xc3\xadders del Partit a Tongdao, es va fer palesa la insatisfacci\xc3\xb3 amb Bo Gu i Otto Braun i Mao Zedong va comen\xc3\xa7ar a prendre un paper m\xc3\xa9s actiu en la direcci\xc3\xb3.\n_START_SECTION_\nL\'ascensi\xc3\xb3 de Mao Zedong\n_START_PARAGRAPH_\nSota aquestes condicions, els comunistes es van reunir a Zunyi, a la prov\xc3\xadncia de Guizhou del 15 al 17 de gener de 1935 per reestructurar el Politbur\xc3\xb3 del Partit. Encara que es va denunciar el frac\xc3\xa0s del lideratge de Bo Gu i Li De, al cap de tres dies Mao encara no havia pogut aconseguir prou suports dels l\xc3\xadders del Partit per aconseguir el poder a la confer\xc3\xa8ncia. Zhang Wentian va ser elegit Secretari General en comptes d\'ell, per\xc3\xb2 va aconseguir prou influ\xc3\xa8ncia per arribar a ser un dels tres membres de la Comissi\xc3\xb3 d\'Afers Militars. Els altres dos membres, Zhou Enlai (nomenat Director de la Comissi\xc3\xb3) i Wang Jiaxiang, el suport del qual Mao s\'havia assegurat abans, no tenien tant prestigi en afers militars, i a la pr\xc3\xa0ctica, despr\xc3\xa9s de la confer\xc3\xa8ncia de Zunyi, Mao va aconseguir el control del Primer Ex\xc3\xa8rcit Roig._NEWLINE__NEWLINE_Quan l\'ex\xc3\xa8rcit va tornar a comen\xc3\xa7ar la seva marxa en direcci\xc3\xb3 al nord, la ruta directa cap a Sichuan estava bloquejada per les forces de Chiang. Les forces de Mao van passar els seg\xc3\xbcents mesos maniobrant per evitar la confrontaci\xc3\xb3 directa amb les tropes hostils, per\xc3\xb2 intentant igualment de moure\'s cap al nord per ajuntar-se amb el Quart Ex\xc3\xa8rcit Roig de Zhang Guotao. Durant aquest per\xc3\xadode, el febrer de 1935, la dona de Mao, He Zizhen, va donar a llum una filla. A causa de les dures condicions de la retirada, van deixar la nena amb una fam\xc3\xadlia local (Dos europeus que seguien la ruta de la Llarga Marxa el 2003 van trobar una dona a la prov\xc3\xadncia rural de Yunnan, que, segons les autoritats locals, era la filla perduda de Mao i He Zizhen)._NEWLINE_Movent-se cap al sud i l\'oest, el Primer Ex\xc3\xa8rcit Roig, va aconseguir sortir de Guizhou i va travessar el Iang-ts\xc3\xa9 el 8 de maig de 1935. Ja feia set mesos que les forces comunistes estaven en moviment des de la sortida de Jiangxi i nom\xc3\xa9s quedaven 25.000 homes. Quan van moure\'s en direcci\xc3\xb3 nord cap a zones poblades per minories \xc3\xa8tniques hostils a l\'expansi\xc3\xb3 xinesa, les forces comunistes van rebre atacs no sols del Kuomintang i els seus cabdills locals aliats, sin\xc3\xb3 tamb\xc3\xa9 de tribus hostils als d\'\xc3\xa8tnia xinesa. El terreny tamb\xc3\xa9 va ser un enemic formidable: l\'Ex\xc3\xa8rcit Roig va haver de travessar muntanyes i rius, sovint capturant punts de travessa defensats fortament per cabdills i hostils i tropes nacionalistes, com el pont de Luding.\n_START_SECTION_\nEl Quart Ex\xc3\xa8rcit Roig\n_START_PARAGRAPH_\nEl juliol de 1935, les tropes de Mao es van reunir amb el Quart Ex\xc3\xa8rcit Roig, comandat per Zhang Guotao, que s\'havia retirat cap a l\'oest des de Henan. La direcci\xc3\xb3 comunista estava decidida a traslladar-se cap a la prov\xc3\xadncia de Shaanxi, encara que la decisi\xc3\xb3 no era un\xc3\xa0nime. Zhang Guotao preferia d\'establir un refugi a prop de la frontera amb la Uni\xc3\xb3 Sovi\xc3\xa8tica. Mao, que comandava una for\xc3\xa7a molt m\xc3\xa9s petita, va evitar que Zhang descobr\xc3\xads aquest fet, i va superar la influ\xc3\xa8ncia de Zhang sobre els comandants subordinats de les forces comunistes. Despr\xc3\xa9s del desacord sobre la direcci\xc3\xb3 cap on s\'havien de moure les tropes, les dues forces es van dividir. El Quart Ex\xc3\xa8rcit Roig de Zhang Guotao, que va prendre una ruta diferent, cap al sud, despr\xc3\xa9s cap a l\'oest, i finalment cap al nord a trav\xc3\xa9s de la Xina, va ser pr\xc3\xa0cticament destru\xc3\xaft per les forces de Chiang Kai-shek i els seus aliats musulmans, els Ma. El que va quedar de les forces de Zhang va ajuntar-se amb elements del Segon Ex\xc3\xa8rcit, ajuntant-se finalment amb les forces de Mao a Shaanxi.\n_START_SECTION_\nEl Segon Ex\xc3\xa8rcit Roig\n_START_PARAGRAPH_\nEl Segon Ex\xc3\xa8rcit Roig va comen\xc3\xa7ar la seva retirada cap a l\'est des de Hubei el novembre de 1935, comandat per He Long, que havia estat el comandant del Vint\xc3\xa8 Ex\xc3\xa8rcit del KMT el 1923 abans de fer-se del Partit Comunista de la Xina. Com a venjan\xc3\xa7a, Chiang Kai-Shek va fer executar la fam\xc3\xadlia de He Long, incloses tres germanes i un germ\xc3\xa0. El 1932 va establir un soviet a la zona de la frontera entre Hunan i Kiangsi, i l\'agost de 1934 va rebre el comandament del Segon Ex\xc3\xa8rcit Roig, establint una base a Hubei. Una avan\xc3\xa7ada del Primer Ex\xc3\xa8rcit Roig anomenada el Grup Sis\xc3\xa8, comandada per Xiao Ke, fou enviada cap al Segon Ex\xc3\xa8rcit dos mesos abans de l\'inici de la Llarga Marxa. La for\xc3\xa7a de Xiao Ke es va ajuntar amb He Long i el seu ex\xc3\xa8rcit, per\xc3\xb2 va perdre el contacte amb el Primer Ex\xc3\xa8rcit que havia quedat enrere._NEWLINE_El 19 de novembre de 1935, el Segon Ex\xc3\xa8rcit Roig va comen\xc3\xa7ar la seva Llarga Marxa. La for\xc3\xa7a de He Long va ser empesa encara m\xc3\xa9s a l\'oest que el Primer Ex\xc3\xa8rcit Roig, fins a Lijiang a la prov\xc3\xadncia de Yunnan, i despr\xc3\xa9s travessant el mass\xc3\xads de la Muntanya del Drac de Jade i els altiplans tibetans de Sichuan occidental. He Long i Xiao Ke estaven casats amb germanes que tamb\xc3\xa9 acompanyaven l\'ex\xc3\xa8rcit. La dona de He Long, Jian Xianren, portava a coll la filla que havia nascut tres setmanes abans de comen\xc3\xa7ar la retirada. Jian Xianfo va parir un fill en els aiguamolls desolats del nord de Sichuan. Forces del Segon Ex\xc3\xa8rcit van detenir dos missioners europeus, Rudolf Bosshardt i Arnolis Hayman, durant 16 mesos. M\xc3\xa9s endavant, Bosshardt va explicar la seva hist\xc3\xb2ria dels detalls de la vida di\xc3\xa0ria dins de la Llarga Marxa en un llibre.\n_START_SECTION_\nUni\xc3\xb3 dels tres ex\xc3\xa8rcits\n_START_PARAGRAPH_\nEl Primer Ex\xc3\xa8rcit Roig de Mao va travessar diverses zones d\'aiguamolls i fou atacat per forces dels Hui musulmans comandades pels generals Ma Bufang i Ma Buqing. Finalment, l\'octubre de 1935, el seu ex\xc3\xa8rcit va arribar a la prov\xc3\xadncia de Shaanxi. Les restes del Quart Ex\xc3\xa8rcit Roig de Zhang van acabar ajuntant-se amb Mao a Shaanxi, per\xc3\xb2 amb el seu ex\xc3\xa8rcit anorreat, Zhang, tot i ser membre fundador del PCX, no va poder discutir l\'autoritat de Mao. Despr\xc3\xa9s d\'una expedici\xc3\xb3 de gaireb\xc3\xa9 un any, el Segon Ex\xc3\xa8rcit Roig va arribar a Bao\'an (Shaanxi) el 22 d\'octubre de 1936, fet conegut a la Xina com la "uni\xc3\xb3 dels tres ex\xc3\xa8rcits", i el final de la Llarga Marxa._NEWLINE_Per tot el cam\xc3\xad, l\'ex\xc3\xa8rcit comunista va confiscar propietats i armes de cabdills i terratinents locals, mentre reclutava pagesos i pobres. Aix\xc3\xb2 no obstant, nom\xc3\xa9s 8.000 tropes comandades per Mao, l\'Ex\xc3\xa8rcit del Primer Front, van aconseguir arribar al dest\xc3\xad final de Yan\'an el 1935. D\'aquests, menys de 7.000 eren dels 100.000 soldats originals que havien comen\xc3\xa7at la marxa. Diversos factors van contribuir a les p\xc3\xa8rdues, incloent la fatiga, la fam i el fred, malalties, desercions, i baixes militars. Durant la retirada, el nombre de membres del partit va baixar de 300.000 fins al voltant de 40.000.\n_START_SECTION_\nMites\n_START_PARAGRAPH_\nLa Llarga Marxa est\xc3\xa0 envoltada de narracions divergents i pol\xc3\xa8miques sobre el que va passar realment. Els mites de la marxa s\xc3\xb3n dif\xc3\xadcils de descobrir, i hi ha versions discrepants, com de qualsevol episodi hist\xc3\xb2ric. Els que han pogut investigar els mites de la marxa  recentment, com sol passar amb fets hist\xc3\xb2rics passats, es troben amb que han passat molts anys des que la marxa va tenir lloc, i per tant molts dels supervivents ja han mort o no poden recordar amb precisi\xc3\xb3 els esdeveniments.\n_START_SECTION_\nLlargada de la Llarga Marxa\n_START_PARAGRAPH_\nEl 2003, va sorgir una pol\xc3\xa8mica sobre la dist\xc3\xa0ncia que va rec\xc3\xb3rrer l\'Ex\xc3\xa8rcit del Primer Front de Mao durant la Llarga Marxa. La xifra de 25.000 li (12.500\xc2\xa0km) era l\'estimaci\xc3\xb3 que feia Mao, segons el seu bi\xc3\xb2graf Edgar Snow a Red Star Over China, publicat poc despr\xc3\xa9s del final de la Llarga Marxa el 1938. El 2003, dos investigadors brit\xc3\xa0nics, Ed Jocelyn i Andrew McEwen, van seguir la ruta en 384\xc2\xa0dies, i en el seu llibre de 2006 "The Long March" van estimar que la Marxa va rec\xc3\xb3rrer al voltant de 6.000\xc2\xa0km. Jocelyn i McEwen conclouen en el seu llibre que "Mao i els seus seguidors van distorsionar la hist\xc3\xb2ria de la Llarga Marxa per als seus propis fins. El paper de Mao va ser mitificat fins al punt que ... semblava que ell tot sol havia salvat l\'Ex\xc3\xa8rcit Roig i derrotat Chiang Kai-shek". Mao va exagerar, i potser fins i tot va doblar, la llargada de la marxa, segons ells. El seu informe ha estat rebatut pels mitjans audiovisuals xinesos, adduint que "Els 25.000 li de la Llarga Marxa de l\'Ex\xc3\xa8rcit Roig s\xc3\xb3n un fet hist\xc3\xb2ric i no estan oberts a cap mena de dubte". Aix\xc3\xb2 no obstant, fins i tot a l\'\xc3\xa8poca que es va escriure la narraci\xc3\xb3 d\'Edgar Snow, hi havia estimacions que la dist\xc3\xa0ncia recorreguda s\'acostava m\xc3\xa9s als 18.000 li (9.000\xc2\xa0km).'